**Informatīvais ziņojums "Par Latvijas kontaktpunkta terorismā cietušajiem noteikšanu"**

**I. Ievads**

Eiropas Savienības Padome (turpmāk – Padome) 2018. gada 4. jūnija secinājumos par terorismā cietušajiem[[1]](#footnote-1) ir uzsvērusi, ka terora akti ir viens no nopietnākajiem Eiropas Savienības vērtību - cilvēka cieņas, brīvības, vienlīdzības, solidaritātes, cilvēktiesību un pamatbrīvību - pārkāpumiem. Tie ir arī vieni no visnopietnākajiem uzbrukumiem demokrātijai un tiesiskumam, kā arī principiem, kuri ir kopēji visām dalībvalstīm un uz kuriem ir balstīta Eiropas Savienība. Tāpēc terorismā cietušie ir uzbrukuma mērķi, kas vistiešāk ietekmē Eiropas Savienības pamatprincipus. Līdz ar to Padome norāda, ka Eiropas Savienības dalībvalstīm ir jāspēj nodrošināt visaptverošu terorismā cietušo aizsardzību, tostarp ar atbalsta un palīdzības pasākumiem. Tāpat pašreizējam terorisma fenomenam bieži ir transnacionāla dimensija, tāpēc ir nepieciešams izstrādāt atbilstošu un koordinētu dalībvalstu rīcību saistībā ar terorismā cietušajiem neatkarīgi no viņu dzīvesvietas Eiropas Savienībā. Līdz ar to Padomes secinājumos dalībvalstis jau 2018. gadā tika aicinātas nominēt valsts kontaktpunktu, kas atbild par informācijas sniegšanu par pieejamā atbalsta, palīdzības, aizsardzības un kompensācijas sistēmām cietušajiem, lai nodrošinātu ātru informācijas apmaiņu terora akta gadījumā.

Ņemot vērā to, kā ir attīstījušies terorisma draudi un terorisma pārrobežu raksturs, Eiropas Komisija un Vācijas prezidentūra gan Krimināltiesiskās sadarbības darba grupas cietušo tiesībās, gan Sadarbībai krimināllietās izveidotajā policijas un tiesu iestāžu koordinācijas komitejas darba grupas sanāksmēs ir aktualizējusi jautājumu par vienota kontaktpunkta nepieciešamību dalībvalstīs. Teroristu uzbrukumiem ir starptautiska dimensija un daudzos gadījumos tie ir vērsti uz tūristu galamērķiem, kur apgrozās daudz cilvēku. Tiek uzsvērts, ka ir vajadzīga spēcīga un koordinēta atbildes rīcība un sadarbība starp dalībvalstīm, lai turpmāk uzlabotu terorismā cietušo situāciju, it īpaši pārrobežu gadījumos. Līdz ar to Eiropas Savienības līmenī ir nepieciešama efektīva dalībvalstu valdību sasvstarpējā sadarbība. Arī līdzšinējo Eiropā notikušo terorisma aktu pieredze liecina, ka cietušo vidū ir dažādu nacionalitāšu pārstāvji, līdz ar to terora akta gadījumā ir ļoti būtiska gan ātra starpvalstu sadarbība un operacionālās informācijas apmaiņa ar terorismā cietušo datiem, gan arī atbilstošas informācijas sniegšana cietušajiem par valstī pieejamiem atbalsta dienestiem. Atbilstoši Vācijas prezidentūras un Eiropas Komisijas norādītajam, kā risinājums prakses uzlabošanai cietušo atbalstam terora akta gadījumā, ir dalībvalstīm noteikt vienu kontaktpunktu terorismā cietušajiem. Ņemot vērā jautājuma aktualitāti, Padome un Vācijas prezidentūra dalībvalstīm, tai skaitā Latvijai, ir nosūtījusi aicinājumu kontaktpunktu terorismā cietušajiem pēc iespējas nominēt līdz 2020. gada 25. novembrim. Vienlaikus Vācijas prezidentūra Krimināltiesiskās sadarbības darba grupas cietušo tiesībās sanāksmēs norādījusi, ka saprot iespējamos sarežģījumus, ar ko saskaras dalībvalstis saistībā ar noteikto termiņu. Līdz ar to Vācijas prezidentūra ir aicinājusi dalībvalstis, ja tās nevar nominēt kontaktpunktu terorismā cietušajiem līdz 2020. gada 25. novembrim, sniegt informāciju, ka tās ir procesā šāda kontaktpunkta nominēšanā, lai tas tiktu atspoguļots Vācijas prezidentūras ziņojumā.

Lai vienotos par Latvijas kontaktpunkta terorismā cietušajiem noteikšanu, Tieslietu ministrija 2020. gada 25. oktobrī rīkoja sanāksmi ar Iekšlietu ministrijas, Valsts drošības dienesta, Ārlietu ministrijas, Labklājības ministrijas, Veselības ministrijas, Neatliekamās medicīniskās palīdzības dienesta Katastrofu medicīnas centra, Ģenerālprokuratūras un Juridiskās palīdzības administrācijas pārstāvjiem. Ņemot vērā, ka sanāksmes laikā ar iesaistīto institūciju pārstāvjiem netika panākta vienošanās par atbildīgo iestādi kontaktpunkta terorismā cietušajiem izveidei Latvijā, šāds jautājums ir jāizskata Valsts sekretāru sanāksmē.

**II. Kontaktpunktam terorismā cietušajiem izvirzītie uzdevumi**

Pašlaik nepastāv konkrēts Eiropas Savienības tiesisks ietvars kontaktpunkta terorismā cietušajiem darbībai. Līdz ar to kontaktpunkti terorismā cietušajiem darbosies dalībvalstu nacionālas tiesiskās kārtības ietvaros. Vienlaikus Eiropas Komisija norāda, ka gan Eiropas Parlamenta un Padomes 2012. gada 25. oktobra direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI (turpmāk – Direktīva 2012/29/ES), gan Eiropas Parlamenta un Padomes 2017. gada 15. marta direktīva (ES) 2017/541 par terorisma apkarošanu un ar ko aizstāj Padomes Pamatlēmumu 2002/475/TI un groza Padomes Lēmumu 2005/671/TI (turpmāk – Direktīva 2017/541/ES) dalībvalstīm uzliek pienākumu cietušos informēt par to tiesībām un pieejamajām atbalsta iespējām. Līdz ar to dalībvalstīm jau pašlaik jānodrošina, lai visiem terorismā cietušajiem būtu piekļuve informācijai par cietušo tiesībām, pieejamajiem atbalsta dienestiem un kompensācijas iespējām dalībvalstī.

Lai arī dalībvalstīm nav noteikts konkrēts tiesisks ietvars kontaktpunkta terorismā cietušajiem mandātam un darbībai, Vācijas prezidentūra sadarbībā ar Eiropas Komisiju ir izvirzījusi kontaktpunktam galvenos uzdevumus un pamatfunkcijas, lai kontaktpunkta institūts varētu pilnvērtīgi savstarpēji sadarboties starptautiskā līmenī. Kontaktpunkta mērķis ir panākt pilnvērtīgu sistēmu Eiropas Savienības līmenī, lai terorismā cietušie saņemtu visaptverošu atbalstu neatkarīgi no tā, vai personas atrodas dalībvalstī, kur noticis terora akts, vai ir atgriezušies savā mītnes dalībvalstī. Ir svarīgi, lai cietušie netiktu atstāti neidentificēti, un, lai viņiem tiktu sniegts piemērots atbalsta piedāvājums, kad personas atgriežas mītnes valstī.

**Līdz ar to kā pamatuzdevumi šādam kontaktpunktam tiek izvirzīti:**

**1. Operacionāla cietušo datu apmaiņa ar citu dalībvalstu kontaktpunktiem pēc terora akta gadījuma.**

Kā norāda Eiropas Komisija, teroristu uzbrukumā pārrobežu cietušie saskaras ar vairākām problēmām. Iestādes nesazinās ar cietušajiem, kuri nav fiziski ievainoti un atgriežas mājās bez reģistrēšanās. Rezultātā viņi nesaņem informāciju par pieejamo atbalstu dzīvesvietas dalībvalstī. Viņi arī nesaņem atbilstošu informāciju no dalībvalsts, kurā noticis uzbrukums (piemēram, par tiesībām kriminālprocesā, par iespēju pieteikt kompensāciju un tml.). Savukārt informācija par nogalinātiem vai nopietni ievainotiem cietušajiem vairumā gadījumu tiek izplatīta caur vēstniecībām vai konsulātiem. Arī šajos gadījumos bieži netiek izmantotas procedūras, lai nodrošinātu, ka cietušie un/vai viņu ģimenes locekļi saņem informāciju par pieejamo atbalstu un informāciju par konkrēto kriminālprocesu. Lai sekmīgi pārvarētu šīs problēmas, Eiropas Komisija norāda, ka pārrobežu gadījumos galvenais mērķis ir nodrošināt, ka ikviens terora aktā pārrobežu cietušais (nogalināts, smagi cietis vai bez fiziskiem ievainojumiem) ir zināms gan uzbrukuma, gan cietušā mītnes vietas varas iestādēm. Tas ļaus personas informēt par viņu tiesībām un novirzīt viņus uz atbalsta dienestiem, lai cietušie pilnvērtīgi izmantotu savas tiesības. Tāpēc ir ļoti svarīga operacionāla un precīza datu apmaiņa starp dalībvalstīm terora akta gadījumā, lai attiecīgās valsts dienesti nekavējoties varētu reaģēt uz cietušā vajadzībām. Vienlaikus ir vēlams, lai kontaktpunkts terorismā cietušajiem ir valsts institūcija. Tādējādi tiktu panākta labi funkcionējoša starpvalstu sadarbība un droša datu apmaiņa Eiropas Savienības līmenī.

Vienlaikus kontaktpunktam jāzina citu dalībvalstu vienotie kontaktpunkti, un teroristu uzbrukuma gadījumā jāatbild par ienākošo un izejošo informāciju par cietušo datiem. Tas nozīmē, ka šāds kontaktpunkts saņems datus arī par Latvijas valstspiederīgajiem, kas cietuši terora aktā citā dalībvalstī.

**2. Novirzīt cietušos uz atbilstošiem dalībvalstī pieejamiem atbalsta dienestiem.**

Eiropas Komisija norāda, ka dalībvalstīm jānodrošina, ka terorismā cietušie tiek pilnvērtīgi informēti par atbalsta iespējām dalībvalstī. Saskaņā ar Direktīvas 2017/541/ES 24. panta 3. punktu valsts atbalsta dienestiem ir jāspēj sniegt palīdzību un atbalstu terorismā cietušajiem saskaņā ar viņu konkrētajām vajadzībām. Īpaši tiek uzsvērti atbalsta pakalpojumi, kas ietver emocionālo un psiholoģisko atbalstu, padomu un informācijas sniegšanu par jebkādiem attiecīgiem juridiskiem, praktiskiem vai finansiāliem jautājumiem, kā arī palīdzību saistībā ar prasībām pēc kompensācijas terorismā cietušajiem, kas pieejama saskaņā ar attiecīgās dalībvalsts tiesību aktiem. Vienlaikus uzsverams, ka kontaktpunkta funkcija nav dublēt valstī esošos atbalsta pasākumus. **Kontaktpunktam pēc terora akta jāspēj cietušajam sniegt vispusīgu informāciju par Latvijas pieejamiem atbalsta punktiem, kur cietušais varēs vērsties un saņemt praktisku atbalstu.**

**III. Latvijas kompetentās institūcijas**

Kontaktpunktam izvirzītās funkcijas ir saistītas ar vairāku ministriju kompetenci. Kā iesaistītie ir Iekšlietu ministrijas resors, Ārlietu ministrijas resors, Labklājības ministrijas resors, Veselības ministrijas resors un Tieslietu ministrijas resors. Vienlaikus norādāms, ka Krimināltiesiskās sadarbības darba grupas cietušo tiesībās sanāksmēs arī citas dalībvalstis norāda uz līdzīgu problēmu, ka kontaktpunktam izvirzītie uzdevumi pārklājas ar vairāku ministriju un resoru kompetenci. Tomēr atbilstoši Eiropas Komisijas uzstādījumam, lai varētu efektīvi nodrošināt kontaktpunkta noteiktās funkcijas un netiktu veidota sadrumstalota sistēma, **dalībvalstīm ir jānosaka viens konkrēts valsts kontaktpunkts.** Līdz ar to norādāms, ka, lai arī Latvijai ir jāizvirza viens konkrēts kontaktpunkts, terora akta gadījumā visām iesaistītajām institūcijām atbilstoši kompetencei ir jāsniedz atbalsts cietušajam. Tāpat, lai šāds kontaktpunkts terora akta gadījumā varētu pilnvērtīgi pildīt savas funkcijas – tam ir jāuztur saikne ar pārējām kompetentajā institūcijām.

Izvērtējot iesaistīto resoru kompetenci norādāms, ka:

**Iekšlietu ministrija** atbilstoši Ministru kabineta 2020. gada 22. septembra noteikumu Nr. 589 "Iekšlietu ministrijas nolikums" 1. punktam ir vadošā valsts pārvaldes iestāde valsts drošības nozarē un atbilstoši minēto noteikumu 5.16. apakšpunktam koordinē civilās aizsardzības sistēmas attīstības plānošanu un darbību saskaņā ar ārējiem normatīvajiem aktiem katastrofu pārvaldīšanas jomā. Saskaņā ar Civilās aizsardzības un katastrofas pārvaldīšanas likuma 6. panta pirmās daļas 4. punktu Iekšlietu ministrija ir noteikta kā atbildīgā institūcija terora akta pārvaldīšanas koordinēšanā. Atbilstoši Civilās aizsardzības un katastrofas pārvaldīšanas likuma 1. panta 4. punktam katastrofas pārvaldīšana ir tādu vadītu un koordinētu preventīvo, gatavības, reaģēšanas, seku likvidēšanas pasākumu, kā arī atjaunošanas pasākumu kopums, kuri tiek veikti, lai nodrošinātu civilās aizsardzības uzdevumu izpildi. Civilās aizsardzības un katastrofas pārvaldīšanas likuma 1. panta 12. punktā noteikts, ka atjaunošanas pasākumi ir tādu pasākumu kopums, kuri tiek veikti, lai pēc iespējas savlaicīgi un samērīgi palīdzētu cietušajiem cilvēkiem un pēc iespējas atjaunotu vidi un īpašumu tādā stāvoklī, kāds tas bija pirms katastrofas. Vienlaikus minētā likuma 1. panta 15. punkts nosaka, ka koordinēšana ir valsts un pašvaldību institūciju rīcības saskaņošana, veicot preventīvos, gatavības, reaģēšanas, seku likvidēšanas pasākumus, kā arī atjaunošanas pasākumus. Arī atbilstoši Valsts civilās aizsardzības plāna (apstiprināts ar Ministru kabineta 2020. gada 26. augusta rīkojumu Nr. 476 "Par Valsts civilās aizsardzības plānu") 1. pielikuma "Iespējamo apdraudējumu saraksts" 34. punktam Iekšlietu ministrija nozīmēta, kā atbildīgā institūcija par terora akta pārvaldīšanu, ņemot vērā Valsts civilās aizsardzības plāna 26. pielikumā ietverto plānu par valsts preventīvajiem, gatavības, reaģēšanas un seku likvidēšanas pasākumiem terora akta gadījumā.

Tāpat Valsts drošības dienests (turpmāk – VDD), kura pārraudzību veic iekšlietu ministrs, atbilstoši Kriminālprocesa likuma (turpmāk – KPL) 387. panta otrajai daļai ir kompetentā iestāde, kas veiks kriminālprocesu kā procesa virzītājs terora akta gadījumā. Atbilstoši KPL 96. panta pirmajai daļai personu par cietušo atzīst procesa virzītājs ar savu lēmumu. Atbilstoši KPL 97.1 pantam VDD kā procesa virzītājam cietušajam nekavējoties rakstveidā jāizsniedz un, ja nepieciešams, jāizskaidro informācija par cietušā tiesībām kriminālprocesā, vienlaikus sniedzot informāciju par kompensācijas, tai skaitā valsts kompensācijas, pieteikšanas un saņemšanas nosacījumiem, kā arī informāciju par pieejamo atbalstu un medicīnisko palīdzību.

**Ņemot vērā minēto, Iekšlietu ministrijas resora kompetence ir vērtējama kā atbilstoša, lai veiktu kontaktpunktam izvirzītos uzdevumus**.

Iekšlietu ministrija atbilstoši Iekšlietu ministrijas nolikumam ir vadošā valsts pārvaldes iestāde valsts drošības nozarē, kas koordinē civilās aizsardzības sistēmas attīstības plānošanu un darbību saskaņā ar ārējiem normatīvajiem aktiem katastrofu pārvaldīšanas jomā.

Iekšlietu ministrija atbilstoši Civilās aizsardzības un katastrofas pārvaldīšanas likuma 6. panta pirmās daļas 4. punktam un atbilstoši Valsts civilās aizsardzības plāna uzdevumiem ir noteikta kā atbildīgā institūcija terora akta pārvaldīšanas koordinēšanā. Proti, Valsts civilās aizsardzības plāna 26. pielikumā ir ietverti dažādi reaģēšanas, seku likvidēšanas un atbalsta pasākumi, par kuru faktisko izpildi atbildīgi attiecīgie dienesti, bet Iekšlietu ministrija ir noteikts kā atbildīgais pārvaldes pasākumu koordinējošais vienotais punkts, lai valsts sekmīgi pārvarētu terora aktu un tā negatīvās sekas.

Iekšlietu ministrijas resorā ietilpstošais VDD atbilstoši KPL 387. panta otrajai daļai kā kriminālprocesa virzītājs būs kompetentā iestāde, kas reaģēs uz terora aktu un atbilstoši KPL uzsāks kriminālprocesu un atbilstoši KPL 96. panta pirmajai daļai atzīs personas par cietušajiem.

VDD būs primārais punkts, kura rīcībā būs pilnvērtīga un atbilstoša informācija par cietušo datiem.

VDD kā procesa virzītājam atbilstoši KPL 97.1 pantam jau ir uzlikts pienākums terorismā cietušajam sniegt informāciju par pieejamiem atbalsta dienestiem.

Līdz ar to **Iekšlietu ministrijas resoram jau pašlaik ir uzlikts pienākums pārvaldīt terora aktu, kā arī tā rīcībā būs visa nepieciešamā informāciju kontaktpunkta uzdevumu izpildei.** Tas ir būtiski, ņemot vērā, ka kontaktpunktam terorismā cietušajiem jāsāk strādāt operatīvi pēc terora akta.

**Ārlietu ministrija** atbilstoši Ministru kabineta 2003. gada 29. aprīļa noteikumu Nr. 237 "Ārlietu ministrijas nolikums" 4.4. apakšpunktam veic konsulārās funkcijas valstī un ārvalstīs. Saskaņā ar Konsulārās palīdzības un konsulāro pakalpojumu likuma 6. pantu konsulārā palīdzība tiek sniegta valstspiederīgajam, kurš atrodas ārkārtas situācijā ārvalstī, ja viņam ir neatliekami nepieciešams atbalsts un nav iespējas saņemt citu palīdzību. Par ārkārtas situāciju ir uzskatāms gadījums, ja persona ir cietusi noziedzīgā nodarījumā ārvalstīs. Savukārt, ja persona ir mirusi, atbalsts tiek sniegts tās tuviniekiem.

**Ņemot vērā minēto, Ārlietu ministrijas resora kompetence nav vērtējama kā atbilstoša, lai veiktu kontaktpunktam izvirzītos uzdevumus**.

Ārlietu ministrijas resora kompetencē ir sniegt atbalstu un informāciju Latvijas valstspiedrīgajiem, kas cietuši terora aktā ārzemēs, tomēr palīdzība un informācija par pieejamo atbalstu tiek sniegta, ja pati cietusī persona vēršas pēc konsulārās palīdzības.

Ja Ārlietu ministrijas rīcībā ir informācija par ārvalstīs teroraktā cietušajiem Latvijas valstspiederīgajiem, tad tā tiek nodota Iekšlietu ministrijai. Par teroraktā Latvijā cietušo ārvalsts pilsoni Latvijas Valsts policija informē tā pilsonības Latvijā rezidējošo ārvalsts diplomātisko un konsulāro pārstāvniecību.

Ja Latvijā nav ārzemnieka pilsonības ārvalsts rezidējošā diplomātiskā un konsulārā pārstāvniecība, informācija ir nosūtāma Ārlietu ministrijas Konsulārajam departamentam. Ārlietu ministrijas Konsulārais departaments informē Latvijā nerezidējošas ārvalsts diplomātisko un konsulāro pārstāvniecību par teroraktā cietušo ārvalsts pilsoni.

**Labklājības ministrija** atbilstoši Ministru kabineta 2004. gada 27. janvāra noteikumu Nr. 49 "Labklājības ministrijas nolikums" 4.1. un 4.2. apakšpunktam izstrādā sociālās aizsardzības politiku, kā arī organizē un koordinē sociālās aizsardzības politikas īstenošanu. Atbilstoši Sociālo pakalpojumu un sociālās palīdzības likuma 6. panta 2. un 3. punktam klientam ir tiesības bez maksas saņemt no sociālā darba speciālista konsultāciju par sociālo problēmu risināšanu, kā arī pieprasīt un saņemt šajā likumā minētos sociālos pakalpojumus vai sociālo palīdzību. Atbilstoši minētā likuma 13. panta pirmās daļas 3.1 punktam valsts nodrošina atbilstoši gadskārtējā valsts budžeta likumā piešķirtajiem līdzekļiem no vardarbības cietušo pilngadīgo personu sociālās rehabilitācijas pakalpojumus. Vienlaikus atbilstoši 13. panta 1.2 daļai valsts nodrošina arī vardarbības rezultātā cietušo bērnu sociālo rehabilitāciju. Saskaņā ar Sociālo pakalpojumu un sociālās palīdzības likuma 19. pantu sociālās rehabilitācijas pakalpojumu sniegšanas mērķis ir novērst vai mazināt invaliditātes, darbnespējas, brīvības atņemšanas soda izciešanas, atkarības vai vardarbības un citu faktoru izraisītās negatīvās sociālās sekas personas dzīvē. Saskaņā ar minētā likuma 21. panta pirmās daļas 4. punktu tiesības uz sociālo rehabilitāciju ir šā likuma 3. pantā minētajām personām, kuras cietušas no vardarbības. Līdz ar to Labklājības ministrijas kompetencē ir izstrādāt sociālo politiku, tai skaitā, par sociālās rehabilitācijas sniegšanu personām, kas cietušas no vardarbības, tajā skaitā terorisma.

**Ņemot vērā minēto, Labklājības ministrijas resora kompetence nav vērtējama kā atbilstoša, lai veiktu kontaktpunktam izvirzītos uzdevumus.**

Labklājības ministrijas resora rīcībā nebūs operacionāli pieejami cietušo dati, un tā primārais uzdevums ir psiholoģiskā atbalsta sniegšanas nodrošināšana, proti, sniegt terorismā cietušajiem faktisku palīdzību.

**Veselības ministrija** atbilstoši Ministru kabineta 2004. gada 13. aprīļa noteikumu Nr. 286 "Veselības ministrijas nolikums" 4.1. un 4.2. apakšpunktam izstrādā veselības politiku, kā arī organizē un koordinē veselības politikas īstenošanu. Atbilstoši Ministru kabineta 2011. gada 13. decembra noteikumu Nr. 948 "Katastrofu medicīnas sistēmas organizēšanas noteikumi" 6. punktam par katastrofu medicīnas sistēmas organizēšanu atbildīga ir Veselības ministrija. Arī atbilstoši Valsts civilās aizsardzības plāna (apstiprināts ar Ministru kabineta 2020. gada 26. augusta rīkojumu Nr. 476) 26. pielikumam par valsts preventīvajiem, gatavības, reaģēšanas un seku likvidēšanas pasākumiem terora akta gadījumā, Veselības ministrija un Neatliekamās medicīnas palīdzības dienests ir galvenās atbildīgās iestādes par neatliekamās medicīniskās palīdzības sniegšanu terora aktā cietušajiem un pasākumu īstenošanu atbilstoši Valsts katastrofu medicīnas plānam un Slimnīcu katastrofu medicīnas plāniem. Vienlaikus Veselības ministrija un Neatliekamās medicīnas palīdzības dienests ir atbildīgās iestādes par sabiedrības veselības aizsardzības pasākumu īstenošanu atbilstoši Valsts katastrofu medicīnas plānam.

**Ņemot vērā minēto, Veselības ministrijas resora kompetence nav vērtējama kā atbilstoša, lai veiktu kontaktpunktam izvirzītos uzdevumus.**

Veselības ministrijas resora rīcībā nebūs operacionāli pieejami cietušo dati, un tā primārais uzdevums ir medicīniskās palīdzības nodrošināšana cietušajiem, proti, sniegt terorismā cietušajiem faktisku palīdzību.

**Tieslietu ministrija** atbilstoši Ministru kabineta 2017. gada 16. augusta noteikumu Nr. 474 "Tieslietu ministrijas nolikums" 4.1.18. un 4.1.19. apakšpunktam izstrādā, organizē un koordinē politiku valsts nodrošinātās juridiskā palīdzības jomā un valsts kompensācijas cietušajiem jomā. Juridiskās palīdzības administrācija, kas ir tieslietu ministra pakļautībā esoša tiešās pārvaldes iestāde, atbilstoši Ministru kabineta 2005. gada 15. novembra noteikumu Nr. 869 "Juridiskās palīdzības administrācijas nolikuma" 3.1. un 3.4. apakšpunktam izmaksā valsts nodrošinātajai juridiskajai palīdzībai paredzētos līdzekļus un valsts kompensācijas cietušajiem. Savukārt atbilstoši minēto noteikumu 3.5. apakšpunktam Juridiskās palīdzības administrācija ir noslēgusi deleģēšanas līgumu ar biedrību "Skalbes" par informatīva atbalsta nodrošināšanu noziedzīgos nodarījumos cietušajiem. Vienlaikus Tieslietu ministrija ir atbildīgā institūcija par Direktīvas 2012/29/ES un Direktīvas 2017/541/ES, kuras paredz terora aktā cietušo aizsardzības, atbalsta un tiesību ietvaru, atbilstošu transponēšanu Latvijas tiesību sistēmā.

**Ņemot vērā minēto, Tieslietu ministrijas resora kompetence nav vērtējama kā atbilstoša, lai veiktu kontaktpunktam izvirzītos uzdevumus.**

Tieslietu ministrijas resora rīcībā nebūs operacionāli pieejami cietušo dati, un tā primārais uzdevums ir nodrošināt cietušajiem atbalstu juridiskās palīdzības un valsts kompensācijas jomā, proti, sniegt terorismā cietušajiem faktisku palīdzību.

Biedrība "Skalbes" cietušajiem informatīvo atbalstu var sniegt tikai tad, ja pats terora aktā cietušais vēršas pie biedrības caur uzticības tālruni, savukārt kontaktpunkta uzdevums ir visiem terora aktā cietušajiem nodrošināt pienācīgu informāciju ar valstī pieejamo atbalstu. Tāpat biedrībai "Skalbes" nav tiesības fizisko personu datu apstrādei, kas ir nepieciešama kontaktpunkta uzdevumu izpildei.

Tieslietu ministrija ir atbildīgā institūcija par Direktīvas 2012/29/ES un Direktīvas 2017/541/ES atbilstošu transponēšanu Latvijas tiesību sistēmā, tomēr kontaktpunkta terorismā cietušajiem tiesiskais ietvars neizriet no minētajiem Eiropas Savienības tiesību aktiem. Atbildība par direktīvās paredzēto palīdzības un atbalsta terorismā cietušajiem sniegšanu, ņemot vērā, ka Latvijā cietušo atbalsta sistēma ir sadrumstalota un valstī nav noteikta viena koordinēta institūcija kā kopumā atbildīgā iestāde par atbalsta sniegšanu cietušajiem, ir noteikta vairākām iestādēm.

**Līdz ar to, izvērtējot abus primāri kontaktpunktam terorismā izvirzītos uzdevumus un ņemot vērā iesaistīto institūciju kompetenci, kā arī uzsverot, ka šādam kontaktpunktam jāreaģē un savas funkcijas jāuzsāk pildīt operatīvi pēc terora akta, Tieslietu ministrijas ieskatā Latvijā visatbilstošākais kontaktpunkta terorismā cietušajiem iespējamais turētājs ir Iekšlietu ministrijas resors.**

Iesniedzējs:

Tieslietu ministrijas valsts sekretārs Raivis Kronbergs

Kalniņa 67036938

kristiana.kalnina@tm.gov.lv

1. Padomes secinājumi par terorismā cietušajiem. Pieejams: <https://data.consilium.europa.eu/doc/document/ST-9719-2018-INIT/en/pdf> [↑](#footnote-ref-1)